朱翌
淮人多食蛙者作诗示意
淮人为水族，疱脍亦已巧。
田间有鸣鸡，性命得自保。
吴人口垂涎，捕取穷浩渺。
於吴产或多，於淮求则少。
要之业境会，食债良自绕。
予也家淮南，游吴尝草草。
平生下箸处，但觉皆羊枣。
不论赤鯶公，亦及长须老。
何况鼓吹部，可作钟鼎宝。
世间多空中，所见徒有表。
至美不外示，鱼鳖岂皆好。
君看十月鹑，羽翼甚轻矫。
变化须臾间，不念旧池沼。
食鹑乃无言，食蛙或颦愀。
鹑蛙等无二，妄想自颠倒。
舌根无尽期，所得在一饱。
哀哉南路徐，食方说燖焰。
但俱供芋羹，不必著锦袄。
较之食疮痂，岂但能稍稍。